ธปท.เพิ่มธนบัตร500ใหม่ป้องกันไวรัส Covid-19
ธปท. เพิ่มธนบัตรใหม่ที่สะอาดเข้าระบบเพื่อให้ประชาชนใช้อย่างมั่นใจ
6 มี.ค. 2563

นายสมบูรณ์ จิตเป็นธม ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยว่า สืบเนื่องจากสถานการณ์การแพร่ระบาดของไวรัส Covid-19 ที่เกิดขึ้น ธปท. มีความห่วงใยประชาชนที่ใช้ธนบัตรในการใช้จ่าย และเพื่อให้ประชาชนมั่นใจว่าธนบัตรที่หมุนเวียนในระบบมีสภาพใหม่และสะอาด ธปท. จึงได้ดำเนินการเพิ่มการกระจายธนบัตรคุณภาพใหม่สะอาดชนิดราคา 500 บาท แบบปัจจุบัน ที่มีสภาพใหม่ และยังไม่เคยผ่านการหมุนเวียนในระบบ ให้แก่ธนาคารพาณิชย์เพื่อรองรับความต้องการของประชาชนและเพื่อเป็นส่วนหนึ่งของการดูแลสุขภาพประชาชน
อย่างไรก็ตาม การให้ความสำคัญกับการดูแลตนเอง การป้องกันและดูแสสุขภาพในชีวิตประจำวันตามประกาศของกระทรวงสาธารณสุขอย่างเคร่งครัด ยังคงเป็นวิธีการที่มีประสิทธิภาพที่สุด เช่น การกินร้อน ช้อนกลาง ล้างมือบ่อยๆ ด้วยน้ำและสบู่หรือเจลแอลกอฮอล์ล้างมือ พักผ่อนให้เพียงพอ กินอาหารปรุงสุกและสะอาด ไม่ใช้ของส่วนตัวร่วมกับผู้อื่น